b'\n_START_ARTICLE_\nNapalm Death\n_START_SECTION_\n1981\xe2\x80\x931986\n_START_PARAGRAPH_\nNapalm Deathin perustivat joulukuussa 1981 Merideniss\xc3\xa4, Birminghamin l\xc3\xa4hist\xc3\xb6ll\xc3\xa4 sijainneessa kyl\xc3\xa4ss\xc3\xa4 13-vuotias Nicholas Bullen ja 14-vuotias Miles Ratledge. Alkuper\xc3\xa4isen kokoonpanon kolmas j\xc3\xa4sen basson ja lauluosuudet hoitaneen Bullenin ja rumpuja soittaneen Ratedgen lis\xc3\xa4ksi oli kitaristina toiminut Simon Oppenheimer. Jo tammikuussa 1982 yhtye koki ensimm\xc3\xa4isen lukuisista kokoonpanomuutoksistaan Graham Robertsonin liittyess\xc3\xa4 basistiksi. Napalm Deathin demot alkuaikoinaan olivat suoraa hardcore punk -vaikutteista musiikkia._NEWLINE_Ryhm\xc3\xa4n ensimm\xc3\xa4inen julkinen esiintyminen tapahtui 25. hein\xc3\xa4kuuta 1982 Atherstone Miners Clubilla Warwickshiress\xc3\xa4. Saman vuoden elokuussa Oppenheimer erosi b\xc3\xa4ndist\xc3\xa4 ja tilalle uudeksi kitaristiksi tuli Darryl Fedeski. Fedeski l\xc3\xa4hti kuitenkin ryhm\xc3\xa4st\xc3\xa4 jo lokakuussa. T\xc3\xa4ll\xc3\xb6in Robertson vaihtoi instrumenttinsa kitaraksi ja basistiksi liittyi Finbarr Quinn._NEWLINE_Ajanjaksolla 1982\xe2\x80\x931983 yhtye keikkaili s\xc3\xa4\xc3\xa4nn\xc3\xb6llisesti ja \xc3\xa4\xc3\xa4nitti nelj\xc3\xa4 demoa, joista yksi ("The Crucifixion of Possessions") julkaistiin Crass Recordsin Bullshit Detector Vol 3 -kokoelma-albumilla vuonna 1984._NEWLINE_Loppuvuodesta 1983 yhtyeen toiminta alkoi hiipua, ja vuoden 1984 aikana Napalm Death soitti ainoastaan yhden keikan. Hein\xc3\xa4kuussa 1985 Bullen ja Ratledge alkoivat muovata yhtyeen musiikkia kohti raskaampaa tyyli\xc3\xa4 ja pyysiv\xc3\xa4t birminghamilaista kitaristia Justin Broadricki\xc3\xa4 mukaan Napalm Deathiin. Yhtye haki uutta suuntaa yhdistelem\xc3\xa4ll\xc3\xa4 post punkin, hardcore punkin ja thrash metalin elementtej\xc3\xa4._NEWLINE_Napalm Death soitti ensimm\xc3\xa4iset konserttinsa uudella kolmemiehisell\xc3\xa4 kokoonpanolla, johon kuuluivat Bullen (laulu & basso), Broadrick (kitara) sek\xc3\xa4 Ratledge (rummut) 31. elokuuta 1985 esiintyen samana p\xc3\xa4iv\xc3\xa4n\xc3\xa4 sek\xc3\xa4 Telfordissa ett\xc3\xa4 Birminghamissa. Syyskuussa 1985 yhtyeen j\xc3\xa4senluku nousi j\xc3\xa4lleen nelj\xc3\xa4\xc3\xa4n Peter Shawin liittyess\xc3\xa4 lyhytaikaisesti basistiksi. 23. lokakuuta 1985 kokoonpano nauhoitti Hatred Surge -demon, jota jaettiin konserteissa ja postitse. Demon nauhoituksen j\xc3\xa4lkeen rumpali Miles Ratledge ajautui musiikillisiin erimielisyyksiin muun kokoonpanon kanssa ja sai l\xc3\xa4hte\xc3\xa4 yhtyeest\xc3\xa4. Tilalle liittyi Napalm Deathin paikallinen fani, Mick Harris. Peter Shawin visiitin j\xc3\xa4lkeen taas kolmemiehiseksi kutistunut Napalm Death soitti ensimm\xc3\xa4isen keikkansa Bullen-Broadrick-Harris-kokoonpanolla 15. joulukuuta 1985 ja jatkoi tiivist\xc3\xa4 keikkailua vuoden 1986 puolella, l\xc3\xa4hinn\xc3\xa4 Birminghamin ymp\xc3\xa4rist\xc3\xb6ss\xc3\xa4._NEWLINE_Yhtye \xc3\xa4\xc3\xa4nitti kuudennen demonsa, From Enslavement to Obliterationin 15. maaliskuuta 1986 birminghamilaisella Rich Bitch-studiolla 50 punnan korvausta vastaan. \xc3\x84\xc3\xa4nite julkaistiin my\xc3\xb6hemmin samana vuonna Atavistic-nimisen b\xc3\xa4ndin kanssa tehdyll\xc3\xa4 yhteislevyll\xc3\xa4 ja sittemmin viel\xc3\xa4 Napalm Deathin ensimm\xc3\xa4isen studioalbumin, Scumin a-puolena._NEWLINE_Vuoden 1986 loppupuolella yhtye koki j\xc3\xa4lleen monia kokoonpanomuutoksia: ensin Jim Whiteley liittyi basistiksi ja my\xc3\xb6hemmin lokakuussa kitaristi Justin Broadrick j\xc3\xa4tti b\xc3\xa4ndin liitty\xc3\xa4kseen rumpaliksi Head Of David-nimiseen yhtyeeseen. Broadrickin erottua yhtyeest\xc3\xa4 jo aiemmin samana vuonna motivaatio-ongelmista k\xc3\xa4rsinyt perustajaj\xc3\xa4sen Nic Bullen p\xc3\xa4\xc3\xa4tti l\xc3\xa4hte\xc3\xa4 yhtyeest\xc3\xa4 joulukuussa keskitty\xc3\xa4kseen opiskeluun.'